**LOVNORM FOR IDRETTSKRETSER**

Vedtatt av Idrettsstyret 23. oktober 2019.

**LOV FOR Trøndelag Idrettskrets**

Sist endret 20.01.2020

**§ 1 Formål og oppgaver**

(1) Idrettskretsen er et felles organ for idretten innen sitt geografiske område som skal arbeide med:

1. Lovpålagte oppgaver og saker av felles interesse for idretten.
2. Idrettspolitiske innsatsområder, spesielt overfor fylkeskommunen, regionale organer/etater og kommunene, for å styrke idrettens rolle og bedre idrettslagenes rammevilkår.
3. Service- og støtteoppgaver overfor idrettsråd, særkretser/regioner og idrettslag for å styrke aktivitets-, kompetanse- og anleggsutviklingen.
4. Informasjons- og opplysningsvirksomhet om idrettens verdier og verdiskaping.

(2) Idrettskretsen skal arbeide for å utvikle gode rammevilkår for et mangfoldig idrettstilbud uavhengig av særidrettens organisering.

(3) Idrettskretsen har ansvar for opprettelse, sammenslåing og oppløsing av idrettsråd, og fastsetter idrettsrådets grenser. Alle idrettslag skal være tilsluttet et idrettsråd.

(4) Idrettskretsen skal overholde NIFs regelverk og vedtak. NIFs regelverk gjelder for idrettskretsen uavhengig av hva som måtte stå i idrettskretsens egen lov.

**§ 2 Idrettskretstinget**

(1) Idrettskretsens høyeste myndighet er idrettskretstinget, som avholdes året før/etter Idrettstinget innen utgangen av april

(2) Idrettskretstinget innkalles av styret med minst tre måneders varsel, direkte til de organisasjonsledd som har representasjonsrett. Innkallingen kan henvise til at saksdokumentene gjøres tilgjengelig på idrettskretsens internettside eller på annen forsvarlig måte. I så fall skal det fremgå at dokumentene vil bli gjort tilgjengelige senest én måned før tinget. Forslag som skal behandles på tinget må være sendt til styret senest to måneder før tinget. Fullstendig sakliste og andre nødvendige saksdokumenter med forslag må være gjort tilgjengelig senest én måned før tinget.

(3) Ved innkalling i strid med bestemmelsen, avgjør tinget hhv. under godkjenning av innkalling og godkjenning av saklisten, om tinget er lovlig innkalt og om det er saker som ikke kan behandles.

(4) Idrettskretstinget er vedtaksført med det antall godkjente representanter som møter.

(5) På idrettskretstinget kan ikke behandles forslag om endring i lov og bestemmelser som ikke er oppført på den saklisten som er gjort tilgjengelig eller sendt ut. Andre saker kan behandles når 2/3 av de fremmøtte stemmeberettigede vedtar det, ved godkjenning av saklisten.

(6) For ekstraordinært idrettskretsting gjelder NIFs lov §§ 2-19 og 5-8.

**§ 3 Møterett, talerett, forslagsrett og stemmerett**

1. Forslagsrett til idrettskretstinget:
   1. Styret.
   2. Et representasjonsberettiget organisasjonsledd.
   3. Kontrollutvalget, innenfor sitt arbeidsområde.
   4. Valgkomiteen, innenfor sitt arbeidsområde.
2. Møterett, talerett, forslagsrett og stemmerett på idrettskretstinget:
   1. Styret.
   2. Representanter etter følgende skala: 75 representanter fra særidrettene og 75 representanter fra idrettsrådene.
   3. De 75 representanter fra særidrettene fordeles slik:
      1. Alle idretter (særkretser/regioner/forbund) med flere enn 250 aktive utøvere: 1 representant.
      2. Studentidretten 3 representanter.
      3. 4 tilleggsrepresentanter for idretter med 30.000 aktive eller mer.
      4. 3 tilleggsrepresentanter for idretter med 10.000 aktive opp til 29.999 aktive.
      5. 2 tilleggsrepresentanter for idretter med 6.000 aktive opp til 9.999 aktive.
      6. 1 tilleggsrepresentant for idretter med 4.000 aktive opp til 5.999 aktive.

For å oppnå 75 representanter totalt fra idrettene, tildeles de resterende

representantene til idretter som har mindre enn 4000 aktive. Kriteriene er:

Den idretten med høyest antall registrerte aktive får 1 tilleggsrepresentant først. Videre fortsetter tildelingen av 1 tilleggsrepresentant på samme vis til de idrettene som ikke har tilleggsrepresentant, helt til man når 75 representant er totalt.

Bedriftsidrettens medlemstall legges til grunn for utregning av representasjon. Altså medlemstall er lik aktivitetstall.

* 1. De 75 representanter fra idrettsrådene fordeles slik:
     1. Alle idrettsråd: 1 representant.
     2. 4 tilleggsrepresentanter for idrettsråd med 30.000 medlemmer eller mer
     3. 3 tilleggsrepresentanter for idrettsråd med 10.000 medlemmer opp til 29.999 medlemmer.
     4. 2 tilleggsrepresentanter for idrettsråd med 6.000 medlemmer opp til 9.999 medlemmer.
     5. 1 tilleggsrepresentant for idrettsråd med 4.000 medlemmer opp til 5.999 medlemmer.

For å oppnå 75 representanter totalt fra idrettsrådene, tildeles de resterende representantene til idrettsråd som har mindre enn 4000 medlemmer. Kriteriene er:

Det idrettsrådet med høyest antall registrerte medlemmer får 1 tilleggsrepresentant først. Videre fortsetter tildelingen av 1 tilleggsrepresentant på samme vis til de idrettsrådene som ikke har tilleggsrepresentant, helt til man når 75 representanter totalt.

Fordelingen av representanter foretas av idrettskretsens styre og kunngjøres senest ved innkalling til idrettskretstinget. Representanter må være meldt idrettskretsen senest én uke før tinget.

(5) For å ha stemmerett, være valgbar til tingvalgte organer og kunne velges/oppnevnes som representant til Idrettstinget, må man ha fylt 15 år i løpet av kalenderåret, vært medlem av et idrettslag i idrettskretsen eller et idrettslag tilsluttet et representasjonsberettiget organisasjonsledd i minst én måned og ha gjort opp sine økonomiske forpliktelser til idrettslaget.

(6) En person kan ikke samtidig inneha mer enn et av følgende verv i en idrettskrets: medlem av styret, valgkomité, kontrollutvalg, lovutvalg, revisor, utvalg som ilegger sanksjoner. Person med slikt verv kan ikke møte på idrettskretstinget som representant for et annet organisasjonsledd.

**§ 4 Idrettskretstingets oppgaver**

Idrettskretstinget ledes av valgt(e) dirigent(er), og skal:

1. Godkjenne de fremmøtte representantene.
2. Velge dirigent(er).
3. Velge sekretær(er).
4. Velge to representanter til å underskrive protokollen.
5. Godkjenne innkallingen.
6. Godkjenne saklisten.
7. Godkjenne forretningsorden.
8. Behandle beretning for idrettskretsen.
9. Behandle idrettskretsens regnskap i revidert stand, styrets økonomiske beretning, revisors beretning og kontrollutvalgets beretning.
10. Behandle langtidsplan og langtidsbudsjett for idrettskretsen.
11. Behandle forslag og saker.
12. Engasjere statsautorisert/registrert revisor til å revidere kretsens regnskap.
13. Behandle retningslinjer for fordeling av de midler som er til disposisjon for kretsen.
14. Foreta følgende valg:
15. Styreleder og nestleder,
16. 5 styremedlemmer og 2 varamedlemmer.
17. Kontrollutvalg med to medlemmer og to varamedlemmer.
18. Representanter til Idrettstinget, eller gi styret fullmakt til å oppnevne representanter.
19. Valgkomité med leder og to medlemmer og ett varamedlem for neste idrettskretsting.

Ledere og nestledere velges enkeltvis. Øvrige medlemmer til styret velges samlet først og deretter velges varamedlemmene samlet. Der det velges flere nestledere/ varamedlemmer skal det velges 1. nestleder/varamedlem, 2. nestleder/varamedlem osv.

**§ 5 Lovendring**

(1) Styret skal oppdatere loven i samsvar med eventuelle endringer i NIFs lov/lovnorm, og gjøre endringene kjent for idrettslag og idrettsråd i idrettskretsen, samt eventuelt andre organisasjonsledd i NIF med representasjonsrett på idrettskretstinget, så snart de er vedtatt av styret.

(2) Øvrige lovendringer kan bare foretas på ordinært eller ekstraordinært idrettskretsting etter å ha vært oppført på saklisten, og krever 2/3 flertall av de avgitte stemmer. Endringene trer i kraft straks, med mindre tinget vedtar noe annet. Dersom tinget vedtar lovendringer, sendes protokollen til Idrettsstyret. Ved eventuell motstrid mellom idrettskretsens regelverk og NIFs regelverk, går NIFs regelverk foran. Idrettsstyret kan, som overordnet organisasjonsledd, pålegge nødvendig endring for å unngå motstrid med NIFs regelverk.

(3) Endringer i §§ 5 og 6 kan ikke vedtas av idrettskretsen selv med mindre endringene følger av NIFs regelverk eller lovnorm.

**§ 6 Oppløsning**

Idrettskretsen kan bare oppløses av NIF. Ved oppløsning eller annet opphør av idrettskretsen tilfaller idrettskretsens overskytende midler etter avvikling et formål godkjent av Idrettsstyret eller den Idrettsstyret gir fullmakt.